นายกรัฐมนตรี เปิดงาน โครงการรณรงค์ลดอุบัติเหตุทางถนน “ปีใหม่ ปลอดภัยเมาไม่ขับ”
นายกรัฐมนตรี เปิดงาน โครงการรณรงค์ลดอุบัติเหตุทางถนน “ปีใหม่ ปลอดภัยเมาไม่ขับ” พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และนายศักดิ์สยาม ชิดชอบ รัฐมนตรีว่าการกระทรวงคมนาคม ร่วมเปิดงาน โครงการรณรงค์ลดอุบัติเหตุทางถนน “ปีใหม่ ปลอดภัยเมาไม่ขับ” ที่สถานีขนส่งหมอชิต พร้อมพบปะและให้กำลังใจประชาชนที่จะเดินทางกลับภูมิลำเนา ในช่วงเทศกาลปีใหม่นายกรัฐมนตรี กล่าวว่า เพื่อให้ปีใหม่นี้เป็นเทศกาลแห่งความสุขที่แท้จริง ขอให้ประชาชนตระหนักถึงความปลอดภัยในการขับขี่ โดยขอให้มีสติ ไม่ประมาท เคารพกฏจราจร เมาไม่ขับ ง่วงไม่ขับและขับไม่โทร ที่สำคัญต้องมีจิตสำนึกในความปลอดภัย ด้วยหลัก 3 ข้อคือ รักตนเอง รักครอบครัวและรักเพื่อนร่วมทาง เพื่อลดความสูญเสียชีวิตและพิการ โดยตั้งเป้าให้อุบัติเหตุเป็นศูนย์ โดยเฉพาะผู้ขับขี่รถโดยสารสาธารณะ ต้องคำนึงถึงความปลอดภัยของผู้โดยสารและต้องพักผ่อนให้เพียงพอ ทั้งนี้ขอให้ทุกหน่วยงานร่วมกันถอดบทเรียนของเทศกาลที่ผ่านมาและศึกษาการบังคับใช้กฏหมายของต่างประเทศ มาปรับใช้ให้เหมาะสมกับประเทศไทย โดยปฏิบัติงานอย่างเต็มกำลังและใช้เทคโนโลยี อย่างกล้องวงจรต่างๆ มาร่วมด้วย เพื่อให้มีประสิทธิภาพยิ่งขึ้นทั้งนี้ภายในงาน มีการจัดนิทรรศการ ให้ความรู้กับประชาชน เกี่ยวกับอันตรายจากการเมาแล้วขับ รวมถึงมีการจัดเสวนา ในหัวข้อ “ฉลองปีใหม่อย่างไร ไม่ให้ตกเป็นเหยื่อจากอุบัติเหตุ” โดยมีเหยื่อเมาแล้วขับร่วมแลกเปลี่ยนประสบการณ์พร้อมกันนี้นายกรัฐมนตรีและคณะ ตรวจเยี่ยมการตรวจสอบการวัดระดับแอลกอฮอล์ของพนักงานขับรถและได้ร่วมแจกถุงผ้า ซึ่งภายในประกอบด้วยอุปกรณ์จำเป็นสำหรับการเดินทาง อาทิ ผ้าเย็น ยาดม ผลไม้ดองและของทานเล่น เพื่อแจกจ่ายให้กับประชาชน ที่จะเดินทางกลับภูมิลำเนาในช่วงเย็นวันนี้